CELEX: 32017R0360
Language: bg
Date: 2017-02-28 00:00:00
Title: Регламент за изпълнение (ЕС) 2017/360 на Комисията от 28 февруари 2017 година за изменение на Регламент за изпълнение (ЕС) № 540/2011 по отношение на условията за одобрение на активното вещество бупрофезин (Текст от значение за ЕИП. )

1.3.2017   
            
            
               BG
            
            
               Официален вестник на Европейския съюз
            
            
               L 54/11
            
         РЕГЛАМЕНТ ЗА ИЗПЪЛНЕНИЕ (ЕС) 2017/360 НА КОМИСИЯТА
   от 28 февруари 2017 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество бупрофезин
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, втората хипотеза и член 78, параграф 2 от него,
   като има предвид, че:
   
               (1)
            
            
               С Директива 2011/6/ЕС на Комисията (2) бупрофезин бе включен като активно вещество в приложение I към Директива 91/414/ЕИО на Съвета (3), при условие че съответните държави членки предприемат необходимото лицето, първоначално предоставило информация, по чието искане бупрофезин е включен в посоченото приложение, да предостави допълнителна потвърждаваща информация по отношение на коефициентите на преработка и преобразуване за оценка на риска за потребителите.
            
         
               (2)
            
            
               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).
            
         
               (3)
            
            
               На 30 януари 2013 г. в рамките на предвидения срок заявителят представи допълнителна информация на докладващата държава членка Обединеното кралство по отношение на коефициентите на преработка и преобразуване.
            
         
               (4)
            
            
               Обединеното кралство направи оценка на допълнителната информация, предоставена от заявителя. На 9 септември 2014 г. тя предостави своята оценка, под формата на допълнение към проекта на доклад за оценка, на останалите държави членки, Комисията и Европейския орган за безопасност на храните, наричан по-долу „Органът“.
            
         
               (5)
            
            
               Комисията се консултира с Органа, който на 28 юли 2015 г. представи своето заключение относно оценката на риска от бупрофезин (5). Проектът на доклада за оценка, допълнението и заключението на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и въз основа на тях на 24 януари 2017 г. бе изготвен окончателен доклад на Комисията за преразглеждане на бупрофезин.
            
         
               (6)
            
            
               Комисията прикани заявителя да представи своите коментари по доклада за преразглеждане на бупрофезин.
            
         
               (7)
            
            
               Комисията счита, че от допълнителната предоставена информация е видно, че при условията на обработка при висока температура бупрофезинът се разгражда на няколко метаболита, включително анилин. Анилинът е канцероген, за който не може да се изключи генотоксичният механизъм, и поради това не може да се приема праг на допустима експозиция.
            
         
               (8)
            
            
               Комисията стигна до заключението, че изискваната допълнителна потвърждаваща информация не е била предоставена в пълен обем и че експозицията на потребителите на анилин чрез консумация на преработени култури не може да бъде изключена, освен ако не бъдат наложени допълнителни ограничения. По-специално употребата на бупрофезин следва да се ограничи само до неядивни култури.
            
         
               (9)
            
            
               Потвърждава се, че активното вещество бупрофезин следва да се счита за одобрено съгласно Регламент (ЕО) № 1107/2009. За да се сведе до минимум експозицията на потребителите на анилин обаче, е целесъобразно да се изменят условията за употреба на посоченото активно вещество.
            
         
               (10)
            
            
               Поради това приложението към Регламент за изпълнение (ЕС) № 540/2011 следва да бъде съответно изменено.
            
         
               (11)
            
            
               На държавите членки следва да се предостави време да изменят или отнемат разрешенията за продукти за растителна защита, съдържащи бупрофезин.
            
         
               (12)
            
            
               За продуктите за растителна защита, съдържащи бупрофезин, за които държавите членки предоставят гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 21 юни 2018 г.
            
         
               (13)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Преходни мерки
   В съответствие с Регламент (ЕО) № 1107/2009 при необходимост държавите членки изменят или отнемат съществуващите разрешения за продукти за растителна защита, съдържащи активното вещество бупрофезин, най-късно до 21 юни 2017 г.
   Член 3
   Гратисен период
   Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 21 юни 2018 г.
   Член 4
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 февруари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Директива 2011/6/ЕС на Комисията от 20 януари 2011 г. за изменение на Директива 91/414/ЕИО на Съвета с оглед включването на бупрофезин като активно вещество (ОВ L 18, 21.1.2011 г., стр. 38).
   
      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
   
      (5)  Заключение относно партньорската проверка на оценката на риска от употребата на активното вещество бупрофезин като пестицид предвид подадените потвърждаващи данни. Бюлетин на ЕОБХ (EFSA Journal) 2015;13(8):4207, 24 стр. doi: 10.2903/j.efsa.2015/4207.
   
      ПРИЛОЖЕНИЕ
      Графа „Специфични разпоредби“ от ред 320 — бупрофезин — в част А от приложението към Регламент за изпълнение (ЕС) № 540/2011 се заменя със следното:
      
         „ЧАСТ А
         Може да бъде разрешена единствено употребата като инсектицид и акарицид при неядивни култури.
         ЧАСТ Б
         За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на бупрофезин, и по-специално допълнения I и II към него, във вида, в който е финализиран от Постоянния комитет по растенията, животните, храните и фуражите.
         При тази цялостна оценка държавите членки трябва да обърнат особено внимание на:
         
                     —
                  
                  
                     безопасността на операторите и работниците, като гарантират, че условията на употреба налагат използването на подходяща лична предпазна екипировка, когато е целесъобразно;
                  
               
                     —
                  
                  
                     прилагането на подходящ период на изчакване за ротационни култури, отглеждани в култивационни съоръжения;
                  
               
                     —
                  
                  
                     риска за водните организми, като гарантират, че условията на употреба изискват подходящи мерки за намаляване на риска, когато е целесъобразно.
                  
               Когато е целесъобразно, условията за разрешаване включват мерки за намаляване на риска.“